**НАЦРТ**

На основу члана 92. став (3) тачка и) Закона о јавним набавкама („Службени гласник БиХ“, број 39/14) и члана 17. Закона о Савјету министара Босне и Херцеговине („Службени гласник БиХ“, број 30/03, 42/03, 81/06, 76/07, 81/07, 94/07 и 24/08), на приједлог Агенције за јавне набавке Босне и Херцеговине, Савјет министара Босне и Херцеговине на \_\_ сједници одржаној \_\_\_\_\_\_\_\_\_ године, донио је:

**ПРАВИЛНИК О ОБУЦИ ОВЛАШТЕНИХ ПРЕДАВАЧА**

Члан 1.

**(Предмет)**

Овим правилником прописује се начин организовања и провођења обуке за овлаштене предаваче те услови за издавање и обнављање сертификата овлаштеног предавача.

Члан 2.

**(Употреба мушког или женског рода)**

Изрази који су ради прегледности дати у једном граматичком роду у овом правилнику се без дискриминације односе на мушкарце и жене.

Члан 3.

**(Овлаштени предавач из области јавних набавки)**

(1) Овлаштени предавач из области јавних набавки (у даљем тексту: овлаштени предавач) је лице које има најмање пет година радног искуства у области јавних набавки из посљедњих 10 година и које посједује важећи сертификат овлаштеног предавача (у даљем тексту: сертификат), те је регистровано у Регистру овлаштених предавача које води Агенција за јавне набавке (у даљем тексту: Агенција).

(2) Радно искуство у области јавних набавки доказује се потврдом послодавца о радним задацима које је кандидат обављао или копијом рјешења о распореду на радно мјесто које у свом опису садржи послове из области јавних набавки.

(3) Овлаштени предавач из става (1) овог члана има стручна знања у вези са цијелокупним системом јавних набавки у Босни и Херцеговини, теоретским и практичним рјешењима јавних набавки у земљама окружења и Европској унији, стручна знања у односу на најбољу праксу јавних набавки, а у циљу успјешног, професионалног и квалитетног провођења програма обука у области јавних набавки.

Члан 4.

**(Стицање статуса овлаштеног предавача)**

(1) За нове овлаштене предаваче Агенција расписује јавни позив који се објављује у дневним новинама и/или на веб страници Агенције.

(2) Услови за пријаву на јавни позив за овлаштеног предавача су:

1. Висока стручна спрема;

б) Пет година радног искуства на пословима јавних набавки у посљедњих 10 година.

(3) Кандидати за овлаштеног предавача похађају обуку у организацији Агенције у трајању од пет радних дана. Након окончане обуке Агенција организује полагање испита.

Члан 5.

**(Обука овлаштених предавача)**

(1) Агенција проводи обуку овлаштених предавача у циљу оспособљавања полазника за успјешно, професионално и квалитетно провођење програма обуке у области јавних набавки.

(2) Агенција објављује на веб страници Агенције попис овлаштених предавача у складу са подзаконским актима.

Члан 6.

**(Обука и испит овлаштеног предавача)**

(1) Обука овлаштених предавача се проводи у складу са Наставним програмом који доноси Агенција.

(2) Садржај, методологију, просторне и техничке услове, као и распоред одржавања обуке овлаштених предавача утврђује Агенција, у складу са потребама из области јавних набавки.

(3) Лицe којe je завршилo обуку овлаштених предавача приступа испиту који се састоји од:

а) писменог дијела;

б) практичног задатка;

 ц) студије случаја;

 д) усменог дијела.

(4) Лицу које је завршило обуку и положило испит Агенција издаје сертификат.

(5) Агенција је дужна издати сертификат овлаштеном предавачу у року од 30 дана од дана полагања испита.

Члан 7.

**(Издавање сертификата у посебним случајевима)**

(1) Директор Агенције, чланови Канцеларије за разматрање жалби (у даљем тексту: КРЖ) и чланови одбора Агенције стичу статус овлаштених предавача на лични захтјев уз документацију коју прилажу као доказ да испуњавају услове из овог става.

(2) Лице које има најмање двије године радног искуства на управним, стручним пословима праћења примјене Закона у Агенцији или КРЖ-у, те лице које ради најмање двије године на стручним и техничким пословима одржавања и унапређења информационог система „е-Набавке“ у Агенцији стиче статус овлаштених предавача на лични захтјев уз документацију коју прилаже као доказ да испуњава услове из овог става.

(3) Лице које је завршило постдипломске студије на студијском програму из области јавних набавки ослобађа се обуке за овлаштене предаваче, а статус овлаштеног предвача стиче полагањем испита који Агенција организује најмање једном у три године.

(4) Агенција издаје рјешење о стицању статуса овлаштеног предавача лицима из овог члана.

Члан 8.

**(Остали програми обуке)**

(1) Обуку овлаштених предавача Агенција може проводити у склопу релевантних међународних програма и пројеката, те програма и пројеката Европске уније.

(2) Лице које прође обуку из става (1) овог члана је дужно приступити испиту из члана 6. став (3) овог правилника.

Члан 9.

**(Ресертификација)**

(1) Испит у фази ресертификације проводи Агенција најмање једном у три године.

(2) Ресертификован је онај овлаштени предавач који положи испит из става (1) овог члана Правилника.

(3) Лицa из члaнa 7. ст. (1) и (2) овог правилника су oслoбoђeнa испита зa рeсeртификaциjу из стaвa (1) oвoг члaнa.

Члан 10.

**(Дужности овлаштеног предавача)**

Овлаштени предавач је дужан:

1. Да се одазове на позив Агенције да одржи обуку у њеној организацији;

б) Да достави Агенцији извјештаје из Анекса I и Анекса II овог правилника у року од осам дана од дана одржане обуке.

ц) Да на писмени захтјев Агенције сарађује у припреми приручника и других

 практичних материјала за обуке;

д) Да се понаша у складу са правилима кодекса понашања овлаштених

 предавача.

Члан 11.

**(Губитак статуса овлаштеног предавача)**

(1) Овлаштени предавач може изгубити статус:

а) Ако је у посљедњих пет година надлежни суд донио правоснажну пресуду којом је утврђено да је то лице учинило кривично дјело које садржи елементе корупције, прања новца ии примања или давања мита, кривотворења, злоупотребе положаја и овлаштења;

б) Ако не испуни услове прописане за ресертификацију у складу са чланом 9.

 овог правилника;

ц) Ако не одржи најмање једну обуку годишње по позиву Агенције;

д) Ако на захтјев Агенције одбије да сарађује у припреми приручника и других практичних материјала;

е) Ако се не понаша у складу са правилима кодекса понашања који доноси Агенција;

ф) Ако у писаном облику или усмено износи ставове супротне ставовима Агенције;

г) Ако у току једне календарске године два пута пропусти доставити Агенцији извјештај о одржаној обуци са анексима;

(2) Рјешење о губитку статуса овлаштеног предавача доноси директор Агенције.

Члан 12.

**(Накнада за обуку, сертификацију и ресертификацију)**

(1) Обука, сертификација и ресертификација се плаћа у складу са посебном одлуком коју доноси Савјет министара Босне и Херцеговине на приједлог Агенције.

(2) Сви овлаштени предавачи имају право на накнаду за одржавање обука у организацији Агенције.

Члан 13.

**(Захтјев за стицање статуса службеника за јавне набавке)**

(1) Овлаштени предавач стиче статус службеника за јавне набавке из Правилника о обуци службеника за јавне набавке („Службени гласник Босне и Херцеговине“, број: 08/18) на основу захтјева упућеног Агенцији.

(2) Агенција издаје рјешење о стицању статуса службеника за јавне набавке лицу из става (1) овог члана.

Члан 14.

 **(Престанак важења)**

Даном ступања на снагу овог правилника престаје да важи Правилник о обуци овлаштених предавача („Службени гласник Босне и Херцеговине“, број: 62/15).

Члан 15.

 **(Завршне одредбе)**

Овај правилник ступа на снагу осмог дана од дана објављивања у "Службеном гласнику Босне и Херцеговине".

СМ број: Предсједавајући

\_\_\_\_\_\_\_\_. године Савјета министара БиХ

Сарајево Др Денис Звиздић

 **АНЕКС I**

**BOSNA I HERCEGOVINA  БОСНА И ХЕРЦЕГОВИНА**

 **AGENCIJA ZA JAVNE NABAVKE/NABAVE АГЕНЦИЈА ЗА ЈАВНЕ НАБАВКЕ**

 **BOSNIA AND HERZEGOVINA**

 **PUBLIC PROCUREMENT AGENCY**

**ИЗВЈЕШТАЈ ОВЛАШТЕНОГ ПРЕДАВАЧА О ОДРЖАНОЈ ОБУЦИ**

|  |  |  |
| --- | --- | --- |
| 1. | ИМЕ И ПРЕЗИМЕ ОВЛАШТЕНОГ ПРЕДАВАЧА |  |
| 2. | АДРЕСА, КОНТАКТ ТЕЛЕФОН И ИНСТИТУЦИЈА ИЗ КОЈЕ ДОЛАЗИ ОВЛАШТЕНИ ПРЕДАВАЧ |   |
| 3. | НАЗИВ ОРГАНИЗАТОРА ОБУКЕ |   |
| 4. | ДАТУМ И МЈЕСТО ОДРЖАВАЊА ОБУКЕ |   |
| 5. | БРОЈ УЧЕСНИКА ОБУКЕ |   |
| 6. | ТЕМЕ ОДРЖАНЕ ОБУКЕ |   |
| 7. | ОСТАЛЕ ИНФОРМАЦИЈЕ У ВЕЗИ СА ОДРЖАНОМ ОБУКОМ |   |

 Датум и мјесто Потпис овлаштеног предавача

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**АНЕКС II**

**BOSNA I HERCEGOVINA  БОСНА И ХЕРЦЕГОВИНА**

 **AGENCIJA ZA JAVNE NABAVKE/NABAVE АГЕНЦИЈА ЗА ЈАВНЕ НАБАВКЕ**

 **BOSNIA AND HERZEGOVINA**

 **PUBLIC PROCUREMENT AGENCY**

**ОЦЈЕНА УЧЕСНИКА ОБУКЕ**

**Молимо учеснике обуке о јавним набавкама да за оцјењивање овлаштених предавача користе оцјене од 1 до 5 (незадовољан 1, довољан 2, добар 3, врло добар 4, одличан 5)**

|  |  |  |
| --- | --- | --- |
| ***1.*** | ***ОЦЈЕЊИВАЊЕ ОВЛАШТЕНОГ ПРЕДАВАЧА***  | ***ОЦЈЕНА*** |
| ***1*** | ***2*** | ***3*** | ***4*** | ***5*** |
| 1.1. | Овлаштени предавач је посједовао знање о теми коју је обрађивао |   |   |   |   |   |
| 1.2. | Овлаштени предавач је добро припремљен за обуку |   |   |   |   |   |
| 1.3. | Овлаштени предавач је давао јасне и комплетне одговоре на постављена питања |   |   |   |   |   |
| 1.4. | Овлаштени предавач је потицао дискусију и активно учешће учесника на обуци |   |   |   |   |   |
| **1.5.** | ***ПРОСЈЕЧНА ОЦЈЕНА***  |   |

|  |  |
| --- | --- |
| ***2.*** | ***ВАША ЗАПАЖАЊА И СУГЕСТИЈЕ*** |
| 2.1. | Запажања о одржаној обуци: |   |
| ***2.2.*** | Сугестије за слиједеће обуке: |  |

 Потпис учесника обуке

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_